બાળકોના લાડીલા લેખક જીવરામ જોષીને મળવાનું સૌભાગ્ય મને સાંપડ્યું છે. મુંબઈથી પ્રસિદ્ધ થતા એક્સપ્રેસ જૂથના ગુજરાતી દૈનિક ‘સમકાલીન’ની ‘ગૂર્જર ગૌરવ’ શ્રેણી માટે જીવરામ જોષીની મુલાકાત એમના મીઠાખળી, છ રસ્તા સ્થિત નિવાસસ્થાનમાં લીધી હતી. એ વખતે બાણું-તાણું વર્ષની ઉંમરે પણ જીવરામ જોષી સાડા ચાર કલાક જેટલી લાંબી ચાલેલી મુલાકાત દરમિયાન એકદમ અડીખમ, ટટ્ટાર બેઠા રહ્યા હતા એ આજે પણ યાદ છે. એકવડિયો છતાં મજબૂત બાંધો, આંખે કાળી ફ્રેમનાં ચશ્માં, હોઠ પર સ્મિત, અવાજમાં બુલંદી અને તીવ્ર સ્મરણશક્તિ…. જીવરામ જોષીએ સ્મૃતિનો પટારો ખોલી નાખ્યો. જન્મથી માંડીને જીવનના વિવિધ વળાંકો અને બાળસાહિત્યના સર્જન વિશે વિગતવાર વાત કરી હતી.